**Curajul**

*Ina M.*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

În toamna caldă-un toporaș în iarbă

Iubește mov, cerul mirat se- ntreabă

De a greșit cumva ... căci iar e vară

Pe câmp, în muguri care- ncep să doară.

Deschise brațe, înălțate- a rugă

Se-agață-n norii care vor să plângă

Căci țin în ei durerea primăverii...

E toamnă, dar zâmbim complice verii.

Nu te sfii în mov prin frunze moarte,

Vestești schimbări... și dureroase șoapte

De abia le auzim cu resemnare!

Un toporaș îmbrățișat de soare

Sfidează toamna curajos și mândru,

Chiar dacă viitorul lui e sumbru!